A BIZOTTSÁG HATÁROZATA
(2008. december 10.)
az Olaszország által a Fluorite di Silius SpA-nak nyújtott C 60/07. számú állami támogatásról
(az értesítés a C(2008) 7805. számú dokumentummal történt)
(Csak az olasz nyelvű változat hiteles)
(EGT-vonatkozású szöveg)
(2009/239/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre és különösen annak 88. cikke (2) bekezdése első albekezdésére,
tekintettel az Európai Gazdasági Térségről szóló megállapodásra és különösen annak 62. cikke (1) bekezdésének a) pontjára,
miután az említett rendelkezéseknek megfelelően felkérte az érdekelt feleket észrevételeik megtételére (1) és ezen észrevételekre tekintettel,
mivel:
I. ELJÁRÁS
(1)
A Bizottság 2007. december 11-én úgy határozott, hogy a Fluorite di Silius SpA-nak nyújtott állami támogatás tekintetében megindítja az EK-Szerződés 88. cikkének (2) bekezdésében meghatározott hivatalos vizsgálati eljárást. Az eljárás megindításáról szóló bizottsági határozatot az Európai Unió Hivatalos Lapjában közzétették (2). A Bizottság felkérte az érdekelt feleket, hogy tegyék meg észrevételeiket.
(2)
2008. január 17-én a Bizottság megkapta Olaszországnak a hivatalos vizsgálat megindításával kapcsolatos észrevételeit. A Bizottság 2008. február 20-án a vizsgálat megindításáról szóló határozatot továbbította annak a három vállalkozásnak, amelyek a jelen ügyhöz kapcsolódó C 16/06. sz. Nuova Mineraria Silius-ügyben (3) észrevételeket tettek a hivatalos eljárás megindításával kapcsolatban. Három vállalkozás küldte meg észrevételeit a Bizottságnak, 2008. március 3-án, 4-én, illetve 5-én. 2008. április 28-án a harmadik felek észrevételeit megküldték Olaszországnak, hogy reagálhasson rájuk.
(3)
2008. március 18-án találkozóra került sor a Bizottság és az olasz hatóságok között. Olaszországot 2008. május 15-én írásban kérték, hogy szolgáltasson információkat; Olaszország erre 2008. június 10-én iktatott levélében válaszolt.
II. AZ ÜGY ISMERTETÉSE
(4)
A Bizottsághoz 2007. február 8-án panasz érkezett, amely szerint Szardínia Autonóm Tartomány (a továbbiakban: Szardínia tartomány) a következőket tervezi: i. pályázatot kíván kiírni a Genna Tres Montis bánya bányászati koncessziójára, amelyet a Nuova Mineraria Silius 2006. július 25-én visszaadott; ii. új vállalkozást kíván létrehozni Fluorite di Silius SpA néven, és ez a vállalkozás részt venne a pályázatban, továbbá iii. a Fluorite di Silius átvenné a Nuova Mineraria Silius valamennyi korábbi alkalmazottját.
(5)
Szardínia tartomány 2006 júniusában üzleti tervet (Programma di intervento e gestione) készített a Genna Tres Montis-ban végzett bányászati tevékenység folytatásáról. 2006 szeptemberében a Banca CIS megvalósíthatósági tanulmánya megállapította, hogy a terv gazdaságilag életképes. E tanulmány alapján a tartomány 2006. október 4-én elhatározta, hogy társaságot hoz létre, amely a pályázati eljárásban ajánlatot fog tenni a bányászati koncesszió megszerzésére (4). Ezt követően létrehozták a Fluorite di Silius nevű vállalkozást, amelynek kizárólagos tulajdonosa Szardínia tartomány lett.
(6)
Az új vállalkozás alaptevékenysége - miként a Nuova Mineraria Silius-nak - a fluorit (5) és a galenit (6) kitermelése és értékelése volt. A Fluorite di Silius üzleti terve mintegy 2,23 millió tonna érc kitermelésére épült, ami az akkori becslések szerint a bánya még meglévő tartalékait teljesen kiaknázta volna (7). Amint a Nuova Mineraria Silius esetében is, a kitermelt érc legnagyobb részét a Fluorsid SpA vásárolta volna meg - ez utóbbi fluorsavat gyártó cég, amelynek 40 %-ban Szardínia tartomány a tulajdonosa.
(7)
A bányászati koncesszióra vonatkozó pályázati felhívást 2007. március 9-én tették közzé. A pályázatokat értékelő bizottság a bányászati koncessziót 2007. május 23-án odaítélte az egyetlen ajánlattevőnek, a Fluorite di Silius-nak.
(8)
A Bizottság úgy határozott, hogy a fenti intézkedésekkel kapcsolatban megindítja a Szerződés 88. cikkének (2) bekezdésében meghatározott eljárást. Döntését az alábbi három indokra alapozza.
(9)
Először is a pályázati kiírás feltételként szabta meg, hogy a Nuova Mineraria Silius által a cég felszámolása előtt alkalmazott valamennyi dolgozót (ideértve azokat is, akikre kiterjedt az elbocsátott dolgozók mobilitási programja) legalább öt évre, eredeti beosztásuk és bérük megtartásával fel kell venni. A Bizottság álláspontja szerint az ilyen, nem piaci feltételeket tartalmazó pályázati kiírások nem állják ki a piacgazdasági befektetők próbáját. Valószínűsíthető ugyanis, hogy az ilyen feltételek előnyökhöz juttatják legalábbis az értékesítendő tevékenységet, hiszen e tevékenységet mentesítik a valódi versenyhelyzet alól, és olyan bevételből finanszírozzák, amelyről az állam lemondott (8).
(10)
Másodszor a Bizottság kétli, hogy a tartomány piacgazdasági befektetőként viselkedett volna, amikor - a bányászati koncesszióért folytatott pályázatban való részvétel céljából - létrehozta a Fluorite di Silius nevű vállalkozást egy olyan üzleti terv alapján, amely 3,5 %-os belső megtérülési rátával (9) számol. Ez ugyanis egyértelműen alatta marad mind az iparág átlagának (10), mind a beruházó - állami kötvényekhez képest számított - elmaradt hasznának (11).
(11)
Harmadszor a bányászati hatóság 2007. június 6-án jelentést (istruttoria) terjesztett elő a tartománynak, amelyben hangsúlyozta, hogy a projekt időtartama (kilenc év) nem teszi lehetővé a Fluorite di Silius üzleti tervében szereplő, mintegy 36,76 millió EUR-s beruházás teljes értékcsökkenését és visszatérülését. A beruházás vissza nem térülő része jelentős mértékű, mintegy 13,5 millió EUR lenne, amely a teljes összeg 36 %-át jelenti (12). Az eszközök gyorsabb értékcsökkenési leírása ellentétes volna az olaszországi számviteli szabályokkal, és egyébként is csak további terheket róna a cég nyereségére. A Bizottság számára ezért kétséges volt, hogy vajon a piacgazdasági befektetők elfogadhatónak találnák-e az üzleti terv fő pontjait.
(12)
2008. március 18-án találkozóra került sor a Bizottság és az olasz hatóságok között, amelyen a Bizottság további magyarázatokat fűzött a hivatalos vizsgálati eljárás megindításáról szóló határozatában kifejtett aggályaihoz. Az olasz hatóságok 2008. április 16-án beérkezett - és 2008. április 17-én iktatott - levelükben tájékoztatták a Bizottságot, hogy érvénytelenítették a bányászati koncesszióra vonatkozó pályázati kiírást. Az olasz hatóságok 2008. június 10-én kelt - és ugyanazon a napon iktatott - levelükben megküldték a pályázati kiírás törlésére tett hivatalos lépés egy másolatát, amelynek keltezése 2008. április 8. (13). Ugyanebben a levélben az olasz hatóságok kijelentették, hogy időközben elvetették a Fluorite di Silius üzleti tervét, amelynek megvalósíthatóságát az eljárás megindításáról szóló határozat kétségbe vonta.
(13)
2008. április 16-án kelt - és 2008. április 17-én iktatott - levelükben az olasz hatóságok tájékoztatták a Bizottságot, hogy új pályázatot szándékoznak kiírni, amelyben már nem szerepel feltételként a Nuova Mineraria Silius korábbi alkalmazottainak átvétele (lásd a (9) preambulumbekezdést). Az olasz hatóságok benyújtották a Bizottsághoz annak a pályázati kiírásnak egy példányát is, amely már nem tartalmazza a korábbi személyzet alkalmazását mint feltételt.
(14)
2008. június 10-én kelt - és ugyanazon a napon iktatott - levelükben az olasz hatóságok kijelentették: amennyiben a vállalkozás úgy dönt, hogy részt vesz a legutóbb kiírt pályázaton, új üzleti tervet kell bemutatnia. Az olasz hatóságok vállalták, hogy tájékoztatják a Bizottságot az új pályázat eredményéről és a Nuova Mineraria Silius visszaadott koncessziójának esetleges odaítéléséről. Vállalták az olasz hatóságok azt is, hogy amennyiben Bizottság kéri, a nyertes ajánlattevő üzleti tervét is rendelkezésére bocsátják (14).
(15)
A Bizottság felhívja a figyelmet, hogy ha a - Szardínia tartomány kizárólagos tulajdonában lévő - Fluorite di Silius úgy döntene, részt vesz az új pályázaton, üzleti tervének összhangban kell lennie a piacgazdasági befektetők elvével.
(16)
A korábbi személyzet alkalmazását feltételként szabó pályázati kiírást törölték, tehát a pályázati kiírás már nem vonhat maga után állami támogatási elemet, ezért a Fluorite di Silius immár nem tekinthető támogatás potenciális kedvezményezettjeként. A pályázati kiírással kapcsolatban bemutatott üzleti tervet úgyszintén elvetették. Következésképpen megállapítható, hogy a hivatalos vizsgálati eljárás okafogyottá vált, tehát le kell zárni.
III. KÖVETKEZTETÉS
(17)
A hivatalos vizsgálati eljárást a Genna Tres Montis bányászati koncessziójának odaítélésére kiírt, feltételekhez kötött pályázati kiírással kapcsolatban indították meg; a pályázati kiírást törölték, ezért a vizsgálat okafogyottá vált.
(18)
Következésképpen a Fluorite di Silius számára nyújtott állami támogatással kapcsolatban az EK-Szerződés 88. cikkének (2) bekezdése szerint 2007. december 11-én indított hivatalos vizsgálati eljárást le kell zárni,
ELFOGADTA EZT A HATÁROZATOT:
1. cikk
A Fluorite di Silius SpAval kapcsolatban az EK-Szerződés 88. cikkének (2) bekezdése szerint 2007. december 11-én indított hivatalos vizsgálati eljárás ezennel lezárul.
2. cikk
Ennek a határozatnak az Olasz Köztársaság a címzettje.
Kelt Brüsszelben, 2008. december 10-én.